Jakaya Kikwete

Jakaya Mrisho Kikwete (sündinud 7. oktoobril 1950 Msogas) on Tansaania poliitik, kes oli aastatel 2005–2015 Tansaania president.

31. jaanuaril 2008 valiti ta ühtlasi Aafrika Liidu esimeheks. Selles ametis oli ta kuni 2. veebruarini 2009.

31. oktoobril 2010 toimunud presidendivalimistel valiti ta uueks ametiajaks tagasi.

Kikwete lõpetas 1975 majanduskooli ja asus tööle Tansaania tollases ainuparteis TANU (Tanganjika Aafrika Rahvusliit), mis alates 1977 kannab Revolutsioonipartei nime, väikeametnikuna. See andis talle võimaluse töötada rohujuuretasandil Tansaania maapiirkondades.

Sõjaväelasekarjääri alustas ta 1972 Ruvu Riiklikus Sõjaväelaagris. 1976 lõpetas ta Mondulis Tansaania Sõjaväeakadeemia leitnandina. 1983 alustas ta samas akadeemias ohvitseride kursusi ja tõusis kolonelleitnandiks. Selles aukraadis läks ta 1992 erru, kui Tansaanias kehtestati mitmeparteisüsteem ja ta hakkas täiskohaga poliitikuks.

Revolutsioonipartei on sellegipoolest säilitanud kontrolli Tansaania üle. Kikwete valiti esimest korda erakonna Riiklikku Täitevkomiteesse 1982 ja sellest ajast saadik on ta iga 5 aasta järel sinna tagasi valitud. 1997 valiti ta erakonna 31-liikmelise Keskkomitee liikmeks ja on ka sinna iga 5 aasta järel tagasi valitud.

1994 valiti Kikwete 44 aasta vanuselt Tansaania ajaloo kõige nooremaks rahandusministriks. 1995. aasta detsembris sai ta välisministriks ja jäi sellele kohale 10 aastaks, kuni 21. detsembrini 2005. Sama aasta 25. detsembril sai temast Tansaania president.

Kategooria:Tansaania presidendid
Kategooria:Tansaania poliitikud
Kategooria:Sündinud 1950